Drotské: Polisie bekyk hantering van misdaadtoneel | Netwerk24
Deur Andrea Küsel 06 Desember 2018 21:16
AfriForum het Woensdag 'n brief aan die polisie se Tshwane-Oos-kluster geskryf waarin hy verskeie bekommernisse opper oor hoe dié toneel hanteer is.
Dit sluit in dat die toneel nie voldoende afgebaken is nie en dat versuim is om verdagte voetspore te identifiseer voordat polisielede die toneel betree het.
Naka Drotské in die hospitaal. Foto: Verskaf
"Lede van die polisie het op die toneel gerook terwyl bewysstukke agtergelaat of oorgesien is," lui die brief.
AfriForum skryf ook die polisie het die oud-Springbok Os du Randt, wat saam met Drotské was tydens die aanval, gevra om die koeëls wat in die hospitaal uit Drotské verwyder is by hom te hou sodat die polisie dit later by hom kon afhaal.
"Verder is die klere wat Drotské tydens sy struweling met die aanvallers aangehad het ook nie deur die polisie by die ondersoek ingesluit nie."
Genl.maj. André Wiese, bevelvoerder van die polisie se Tshwane-Oos-kluster, het Donderdag bevestig hy het dié brief ontvang.
"Ons neem kennis van die kommer oor die hantering van die toneel. Ons ondersoek dit. Indien daar wel nalatigheid was, sal dit aandag kry."
Wiese sê hy het met Drotské se familie gepraat. "Ek was ook reeds in gesprek met die polisiebeamptes wat op die toneel was."
Twee koeëls het Drotské verlede Donderdagaand getref in 'n aanval op sy broer, Tinus, se huis in Kameeldrift buite Pretoria.
Een van die koeëls het sy elmboog getref en is toe deur sy arm by sy bors in. Die ander koeël het hom in die maag getref en veroorsaak dat sy dunderm lek.
Hy het Maandag 'n operasie van vier uur aan sy regterarm ondergaan. Dit is die tweede groot operasie op hom in minder as 'n week in die Netcare Montana-hospitaal in Pretoria.
Tinus het Donderdag op JacarandaFM se ontbytprogram gesê dit gaan goed met Drotské.
"Gister (Woensdag) was die eerste keer wat ek by hom kon ingaan. Hy is in isolasie omdat hulle bang is vir bakterieë en infeksie."